Várdomb  község Képviselő-testülete

Szám:141-3 /2012.

J e g y z ő k ö n y v

Készült: Várdomb község Képviselő-testülete 2012. február 8-án, a Községházán megtartott Képviselő-testületi üléséről.

Az ülés kezdete: 17 óra 

Jelen vannak: Simon Csaba polgármester

Boros Tiborné, Csillag József, Kovács Ferenc, Vári József, képviselő-testületi tagok.



Tanácskozási joggal megjelent: Nagyné Pohlon Mónika  körjegyző,
                        Szamos Józsefné iskolaigazgató,  Remilong Judit EVE elnöke, 
Simon Csaba polgármester üdvözli a megjelenteket, megállapítja, hogy a 6 fő képviselő-testületi tagból 5 fő jelen van, az ülés határozatképes, így az ülést megnyitja. A polgármester kéri a képviselő-testületet, hogy fogadják el a meghívóban kiküldött napirendi pontokat. A képviselők a meghívóban szereplő napirendi pontokon változtatni nem kívánnak, azokat jóváhagyólag elfogadták.

N a p i r e n d : 

1./   Tájékoztató a két ülés között eltelt időszakban történt fontosabb eseményekről, és a
       tett intézkedésekről. 

       Előadó: Simon Csaba polgármester
2./   Beszámoló az Együtt Várdombért Egyesület gazdálkodásáról


Előadó: Remilong Judit   EVE elnöke 
3./   Bejelentések, kérdések

1./  Tájékoztató a két ülés között eltelt időszakban történt fontosabb eseményekről, és a 
       tett intézkedésekről. 

       Előadó: Simon Csaba polgármester

Simon Csaba polgármester bejelenti, hogy Vadász Tibor képviselőtársunk a képviselő-testületi ülés kezdete előtt írásban jelentette be, hogy képviselői tisztségéről lemond.

Nagyné Pohlon Mónika körjegyző Vadász Tibor képviselő írásos nyilatkozatát felolvasta és tájékoztatta a képviselőket, hogy a képviselő lemondását írásos nyilatkozattal is benyújthatja. A képviselő lemondását nem vonhatja vissza. A képviselő megbízatása írásbeli lemondó nyilatkozat átvételének napján szűnik meg, Vadász Tibor képviselő lemondó nyilatkozatának átvétele a mai napon történt, a képviselő megbízatása 2012. február 8-án megszűnt. 
A képviselők a tájékoztatást tudomásul vették.

Továbbiakban Simon Csaba polgármester szóban ismertette a képviselőkkel a két ülés között eltelt időszak eseményeit.
· Az Axel Springer-Magyarország Kft-vel a megbízási keretszerződés előkészítés elkészült,  5.000,-  + áfa/ havi összegben. Ezen összegért havonta fél oldalas várdombi hirdetés megjelenését biztosítják a Tolnai Népújságban. 
· Generáli - Providencia Biztosító Zrt-vel kötött egyezségi megállapodás aláírásra került, a biztosító számlánkra utalta a megállapodásban rögzített összeget. 
· Levélben kerestem meg Alsónána község Képviselő-testületét, reagálva Várdombot ért vádakra, melyek úgy gondolom alaptalonok. A levél kitér az alakulandó közös hivatalok megalakítására is és kérem Alsónána Község Képviselő-testületét, hogy nyilatkozzon, szándékáról a közös hivatal kialakításával kapcsolatban.
· A Tolna Megyei Kormányhivatal Munkaügyi Központjának tájékoztatása szerint 2012 évben 2.065.700,- forint közfoglalkoztatási keretösszeget biztosítottak településünknek. Ez az összeg 6 órás foglalkoztatásban 40 hónapra biztosít foglalkoztatási lehetősége. Az előző évek tapasztalatai alapján készítjük el a foglalkoztatási tervet a településen lévő feladatok figyelembevételével.
· A nagy mennyiségű hó eltakarítását elsősorban a saját embereinkkel próbáltuk megoldani, azonban az önkormányzati utak, utcák eltakarítását vállalkozó bevonásával lehetett csak megvalósítani. Az utcákat csak többszöri hókotrással lehetett járhatóvá tenni. 
Kérdés és hozzászólás a képviselők részéről a napirendi ponttal kapcsolatban nem hangzott el. 

A Képviselő-testület a polgármester javaslatára 5 igen szavazattal, ellenszavazat nélkül az alábbi határozatot hozta:

7/2012./II.08./számú határozat
Várdomb község Önkormányzatának Képviselő-testülete a polgármester tájékoztatóját a két ülés között történt eseményekről, a tett intézkedésekről elfogadta és tudomásul vette.  

2./  Beszámoló az Együtt Várdombért Egyesület gazdálkodásáról


Előadó: Remilong Judit   EVE elnöke 
Simon Csaba polgármester tájékoztatja a képviselőket, hogy az EVE művelődési ház működtetéséről szóló beszámolóját kézhez kapták és átadja a szót Remilong Juditnak az Együtt Várdombért Egyesület elnökének.
Remilong Judit az EVE újonnan megválasztott elnöke bemutatkozik azoknak, akik még nem ismerik és tájékoztatja a képviselőket, hogy Rács László elnök helyett őt választották meg az egyesület elnökének. 
A művelődési házat az egyesület működteti megállapodás alapján, ezért működhet az egyesület kiemelten közhasznú szervezetként. 
A beszámoló felolvasását követően az egyesület elnöke a jövőbeni terveikről számol be:
· A művelődési ház eszközeit rendbe kívánják tenni a közeljövőben. Az asztalokat, székeket lemossák, festik ill. a szükséges kisjavításokat elvégezik. 

· A tavalyi év második felében elmaradt a falutakarítás, amit az idei évben szeretnének megrendezni. 
· Két pályázatot nyújtottunk be a Leader Helyi Akciócsoportjához a faluház felújítására. 
· Várdomb közterületeinek a virágosítását az idei évben is, az előző évekhez hasonlóan szeretnénk megvalósítani. 

Simon Csaba polgármester: Az EVE gazdálkodásáról ugyan most nem hallottunk beszámolót, de a közgyűlésen részletesen beszámoltak az egyesület vezetői. Jó lett volna, ha a fő számokról most is kaptunk volna tájékoztatást. 
Remilong Judit EVE elnöke: Az egyesület ülései nyilvánosak, mindenkit örömmel várunk és szívesen fogadunk. Az egyesület gazdálkodása nyilvános, melyről a település lakosságát hírlevél formájában értesíteni is fogjuk. 

Csillag József képviselő: A fahidak megvalósításához, az önkormányzat kezességet vállalt, ahhoz hogy az egyesület hitelt tudjon felvenni. Jó lett volna tudni, hogy a pályázat elszámolásával sikerült-e a hitelt visszafizetni?
Remilong Judit EVE elnöke: A fahidak kihelyezésére megnyert pályázat elszámolása befejeződött, a hitelt az egyesület novemberben visszafizette. A kezességvállalást ezúton is megköszöni az egyesület. 
Boros Tiborné képviselő: Az idei évben az EVE önállóan készítette el a programját ellentétben az előző évekhez képest. Szeretném javasolni, hogy az egyesületek az önkormányzat az iskola és a nemzetiségi önkormányzat közösen készítsen éves programot, mert akkor egymást segítve alakíthatók ki a rendezvények. 
Remilong Judit: A következő évi program tervezésénél az intézményekkel és a szervezetekkel közösen próbáljuk kialakítani a programot. A tavalyi évben történt egyeztetés és mégis voltak olyan események amikor egymás mellett történtek szerveződések, ezért gondolta úgy az egyesület, hogy külön készíti el az éves program tervezetét. 

Csillag József képviselő: Elvitathatatlan, hogy az egyesület nagyon sokat tett Várdomb szebbé tételéért, fejlődéséért, a továbbiakban is sok sikert és további jó együttműködést kívánunk!
Simon Csaba polgármester: Amiért az egyesület létrejött maradéktalanul teljesíti, a kulturális életben jelentős szerepet vállal, és Várdomb fejlődésében, szépítésében maradéktalanul kiveszi részét. 
Az elkövetkezendő időszakra is jó gazdálkodást és jó együttműködést kívánok a képviselő-testület nevében.  

További kérdés, hozzászólás a képviselők részéről a napirendi ponttal kapcsolatban nem hangzott el. 

A Képviselő-testület a polgármester javaslatára 5 igen szavazattal, ellenszavazat nélkül az alábbi határozatot hozta:

8/2012./II.08./számú határozat
Várdomb község Önkormányzatának Képviselő-testülete az Együtt Várdombért Egyesület beszámolóját a művelődési ház gazdálkodásáról elfogadta és tudomásul vette.  

3./ Bejelentések, kérdések

Simon Csaba polgármester: A két ülés között eltelt időszak beszámolójában már említettem, a Tolnai Népújságban történő havi egyszeri fél oldalas várdombi hírek megjelenéséről a szerződés előkészítését. A havi 10.000,- forint összegű megállapodást a felére, 5.000,- forintra módosítottuk. 

Csillag József képviselő: A havi fél oldalas megjelenést elegendőnek tartom. Lehet azt tudni, hogy a hónap melyik napján jelenik meg a Várdombról szóló híroldal?
Simon Csaba polgármester tájékoztatja a képviselőket, hogy az időpontok a későbbiekben kerülnek meghatározásra, de időben kérjük a tájékoztatást a Tolnai Népújság szerkesztőségétől, hogy fel tudjunk készülni és össze tudjuk szervezni az oldalt. 

Csillag József képviselő javaslatában elmondja, hogy minden Várdombon működő egyesületet, intézményt, iskolát, óvodát, és a nemzetiségi önkormányzatot is vonjuk be a programba lehetőséget biztosítva, hogy tájékoztathassák a lakosságot a tevékenységükről. 

A képviselők a javaslattal egyetértettek. További kérdés, hozzászólás nem hangzott el. 
Simon Csaba polgármester javaslatára a képviselő-testület 5 igen szavazattal, ellenszavazat nélkül az alábbi határozatot hozta: 

9/2012./II.08./számú határozat
Várdomb község Önkormányzatának Képviselő-testülete úgy határozott, hogy megállapodást köt az Axel Springer-Magyarország Kft-vel arra vonatkozóan, hogy a Tolnai Népújságban 5.000,- Ft + áfa összegért havi egyszeri megjelenést biztosít várdombi hírdetések megjelenésére. Megbízza a polgármestert a megállapodás aláírására. 

Határidő: azonnal

Felelős: Simon Csaba polgármester  
Nagyné Pohlon Mónika körjegyző tájékoztatja a képviselő-testülete, az alsós iskolaépülettel kapcsolatban: A képviselő-testület jelezte, igényét, hogy az alsós iskola épületét szeretné a fenntartásába visszavenni, mert az iskola nem használja csak a tornatermi részt. A lakosság részéről felmerült az igény az épület közösségi házként történő hasznosítására. A Körzeti Földhivatalhoz művelési ágváltoztatásra kell kérelmet benyújtani, jelenleg ezen az ügymeneten dolgozunk.
Továbbá írásban tájékoztatta a képviselő-testületet, hogy a Nemzetiségek jogairól szóló 2011. évi CLXXIX. törvény egyes 2012. január 1-jén hatályba lépő rendelkezései alapján sürgős feladatokat kellett és kell elvégezni. Eddig a nemzetiségi önkormányzat bankszámlája az önkormányzat alszámlájaként működött. A nemzetiségi törvény 133.§-ában foglaltak szerint, ez az alszámla megszüntetésre került és önálló pénzforgalmi számla került megnyitásra Várdomb község Német Nemzetiségi Önkormányzata részére. A nemzetiségi önkormányzat önálló jogi személy lett, részére az adószám igénylése megtörtént. 
A nemzetiségi önkormányzat és az önkormányzat 2012. június 1-ig megállapodást kell, hogy kössön a nemzetiségi törvényben szabályozottak szerint, ezen megállapodás előkészítése folyamatban van.

Más bejelentés nem hangzott el, a polgármester a testületi ülést 19 óra 20 perckor bezárta.

Kmf.

Simon Csaba






Nagyné Pohlon Mónika

polgármester



    

               körjegyző
